钦定古今图书集成/明伦汇编/交谊典/第055卷 > 《胜莲社约》虞淳熙
## 钦定古今图书集成/明伦汇编/交谊典/第055卷 > 《胜莲社约》虞淳熙

西湖南宋放生池也。丰碑屹立道上，第飞泳亭废耳。
亭以“飞泳”名，将取山光鸟悦，濠游鱼乐，然异熟果成
樊笼，锜釜中几许能全？即不幸复投网罟，犹冀重赎
更生，便令折翮困鳞，随放随灭，托文漪而如蜕，不愈
糜烂沸汤地狱乎？昔有胎生之类，梦乞免胎就戮，彼
亦安取长生。人谁无死，度所期政自有限。当垂绝时，
“幸可须臾无死，辄复望救于今耶？”生乃云：“人之未必
全活。”遂加讪笑，一何不善！推类如此。社友以放生来，
或者无生可放，仅仅随喜，倘自识多费少益耶？请一
思之：此后至社者，必携飞泳之类来。所费锾钱，自一
铢至，累镒无量。但空手如昨，罚银一钱，留次会或当
日赎生。既名放生，不得不稍稍综核也。社定，钱湖舟
中间诣上方池、净慈万工池、昭庆香华池，期以每月
六斋日，会首传帖醵金授典座，自修供具。凡会首认
定开后坐，以齿缁素各为行三宝前不必让远客。
是日所费世财，专为放生。若动指嘉肴丰膳，何不烹
鱼炮鳖，臑凫煮雁，乃求餍笋蒲藜藿耶？此后会首视
醵法征分银五分，辰集“解维，每一案设果核、粉面、食
共四器，器用一尺盘。午斋蔬四器，有副，四人共之。饭
至汤一瓯。晡时归舟用茶食亦止四器。长日用煮面
各一瓯，侑以蔬四器，不设果也。择一典座代设，毋召
族庖，庶不同异。违约罚银一钱。侍者任携几人，每一
人持米半升付典座，不如式，减典座银。”

是日，用楼船一，如客集，多加中船一，其值会首出焉。
劳典座银一钱，赏传帖人一钱，亦会首出。传帖先五
日发分金即付使者，使者即付典座，欲令早知人数，
不浪费耳。违约，罚银五分。

是日也，会首唱言加持，放生毕，请各念“阿弥陀佛”号
千声，或静坐默念，毋竞谈俗谛以溷净众念佛毕，会
首供茶。放生之前，供茶之后稍自恣。所以尔者，恐诸
君攒眉去也。违约罚银一钱。

是日以事不至，明注帖下，令人持赎生之金投会首
见分金去会所近，不终事而去者，罚银五分。社友自
远方来，萍水相逢，踪迹难问。今后经过下里，请先诣
大师，大师使人云：“某在斯，庶便相期。”

罚金会首贮赎生，明载于籍，“当罚不罚，罚会首如其
数；匿不赎生，罚如数。罚金即投会首，迟五日倍罚。”众
议立此清规，取裁自大师，而淳熙操笔书焉。幸鉴公
心，何敢争长？